Boosdoeners stel lokval vir motoristeDie staalplaat met skerp metaalpenne wat Tshwane-metropolisie in die pad gekry het (Foto: Verskaf) Die Tshwane-metropolisie waarsku motoriste om op die uitkyk te wees vir enige vreemde voorwerpe wat dalk in die pad mag lê. Dit volg nadat die metropolisie Vrydag tydens ŉ patrollie op die N4-snelweg, digby die Diamond Hill-tolhek tussen Pretoria en Bronkhorstspruit, afgekom het op ’n staalplaat met skerp metaalpenne wat in die pad lê. Volgens die metropolisie word so ŉ plaat met penne deur boosdoeners op die ryvlak geplaas om motoriste te dwing om stil te hou nadat hulle oor die plaat met penne gery het. “Motoriste word veral snags deur hierdie oortreders aangeval,” sê die metropolisie in ŉ verklaring. “Teikengebiede is meestal snelweë en stil paaie.” Nog niemand is in hegtenis geneem wat met die plasing van hierdie voorwerp verbind kan word nie. “Die metropolisie sal aanhou om paaie, wat moontlike teikens vir hierdie misdadigers kan wees, te patrolleer.” Enigiemand met meer inligting kan die metropolisie by 012 358 7095/7096 skakel.